  Наталья Тетерина Туннэ, 1-тӥ южтолэзе, Анай кыллэн калыккуспо нуналэзлы сӥзем элькун ужрадын Ижкарысь Кузебай Герд нимо гимназиын удмурт, бигер но пор кылъёсъя но литературая улосвылкуспо но элькун олимпиадаосын, «Удмурт кылын ужрадлэн устоез сценарий» улосвылкуспо вожвылъяськонын вормисьёсты но призёръёсты данъязы. Ужрадэ Удмуртиысь анай кылъя ог 80 пала дышетӥсьёс но 7-11 классъёсын дышетскисьёс вуизы. Люкаськемъёсты Анай кыллэн калыккуспо нуналэныз Удмуртиысь дышетонъя но тодосъя министрлэн воштӥсез Игорь Белозёров ӟечкылаз. Со дышетскисьёслы анай кылзэс дышетэмзы но гажамзы понна тау кариз. Асьмелэн тӥледын валтӥсь ужпуммы — анай кылэз, анай кылын литератураез но Удмуртиын улӥсь калыкъёслэсь лулчеберетсэс утьыны Игорь Белозёров, Удмуртиысь дышетонъя но тодосъя министрлэн воштӥсезПичи Пурга ёросысь Ильинск шоръёзо школаысь удмурт кылъя но литературая дышетӥсьлэн Надежда Ивановлэн пиналъёсыз туэ улосвылкуспо олимпиадалэн призёръёсыз луизы. Кызьы со шуиз ивортодэтъя «Удмуртия» агентстволэн корреспондентэзлы, удмурт кылъя вожвылъяськонэ пиналъёсыз арлы быдэ пырисько, нош школаын ортчись люкетсэ ваньзы сямен ик гожто. Пиналъёс чик но пумит уг луо. Олимпиада луоз шуыса верано ке, школаын нырысь люкетэз ортче ук, отчы тачак мыно Надежда Иванова, Ильинск шоръёзо школаысь удмурт кылъя но литературая дышетӥсьДышетӥсь верамъя, улосвылкуспо олимпиадалэн йылпумъян люкетаз вормисьёс пӧлы шедён понна пиналъёслы рос-прос дасяськоно луэ, дышетскон программа гинэ уг тырмы. Отын туж трос критикая литератураез но пиналъёсын ортчиськомы, выль потэм литератураен, гожтосъёсын выриськомы. Дышетскон программа — со туж ӧжыт, соин олимпиадаын вормись радэ уд поты Надежда Иванова, Ильинск шоръёзо школаысь удмурт кылъя но литературая дышетӥсьМожгаысь 1 номеро школаысь удмурт кылъя но литературая дышетӥсь Валентина Захарова кырысь удмурт кылъя дышетӥсьёслэн методикая огазеяськонэнызы кивалтэ. Анай кылэз дышетон удысын со трос ар ужа ни, соин ик азьвыл но туала югдурез ӵошатыны быгатэ. Валентина Захарова ивортодэтъя «Удмуртия» агентстволы верамъя, али егит анай-атайёс удмурт кыллэсь кулэзэ валало ни, пиналъёссылы анай кылзэс дышетоно лыдъяло. Удмурт кылэз нуыны кутскыкузы, анайёсын туж трос вераськоно луэ вал, нош али егит анайёс, удмурт анайёс валало удмурт кылэз дышетоно шуыса Валентина Захарова, Можгысь 1 номеро школаысь удмурт кылъя но литературая дышетӥсьВормисьёсты данъян сяна, Анай кыллэн калыккуспо нуналэзлы сӥзем элькун ужрадын пиналъёслы пӧртэм мастер-классъёс радъяськизы. Дышетӥсьёс понна со дыре семинар ортчиз. Тодэ вайытом, Анай кыллэн калыккуспо нуналэз ЮНЕСКО кичӧлтэмен 21-тӥ тулыспалэ пусйиське. Та лыдпус улсын элькунамы пӧртэм ужрадъёс ортчизы, кылсярысь, Можга карын пиналъёслы визьсынанъя «Визьпогъёс» шудон быдэсак удмурт кылын ортчиз. Тегъёс: Дышетон Ижкар Удмуртия удмурткыл  